**Základná škola a gymnázium s vyučovacím jazykom maďarským - Magyar Tannyelvű Alapiskola és Gimnázium, Moldava nad Bodvou**

**Ul. Československej armády 15 \* 045 01 Moldava nad Bodvou \* IČO: 31302904**

# Smernica o komisionálnych skúškach

**Účel smernice:**

Smernica určuje činnosti a spôsob ich realizácie súvisiace s procesom hodnotenia žiakov komisionálnou skúškou v súlade so Zákonom č. 245/2008 Z. z. o výchove a vzdelávaní a o zmene a doplnení niektorých zákonov (ďalej len ,,školský zákon”) a Metodickým pokynom Ministerstva školstva SR č. 22/2011 na hodnotenie a klasifikáciu žiakov základnej školy.

**Oblasť platnosti:**

Smernica je záväzná pre pedagogických zamestnancov školy.

**Vzťah k už vydaným vnútorným predpisom školy:**

Tento vnútorný predpis je novým vnútorným predpisom.

Schválil: PaedDr. Andrea Papp, riaditeľka školy

**Dátum schválenia: 25. august 2017**

**Dátum účinnosti: 1. september 2017**

# Zásady práce s vnútorným predpisom

**Pridelenie vnútorného predpisu:**

|  |  |  |
| --- | --- | --- |
| **Útvar**  | **Dátum prevzatia**  | **Podpis**  |
| Útvar riaditeľa  |  25.8.2017 |   |
| Pedagogický útvar  |  25.8.2017 |   |

**Uloženie vnútorného predpisu**

Smernica bude trvalo uložená u riaditeľa školy a je prístupná všetkým zamestnancom.

## Oboznámenie s vnútorným predpisom

Zodpovedný vedúci zamestnanec organizačného útvaru je povinný bezodkladne, najneskôr na najbližšej porade útvaru po pridelení smernice, zabezpečiť oboznámenie všetkých zamestnancov so smernicou a zároveň informovať o tom, kde bude trvalo uložená.

## Článok 1

## Úvodné ustanovenia

O povolení vykonať komisionálnu skúšku rozhoduje riaditeľka základnej školy.

Postupuje podľa nasledovnej legislatívy:

* § 5 ods. 3 písm. h) zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,
* § 24 ods. 2 písm. b) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov,
* § 24 ods. 6 a ods. 13 zákona č. 245/2008 Z. z. v znení neskorších predpisov,
* § 57 ods. 1 písm. b) až e) a písm. g), písm. j) až l) zákona č. 245/2008 Z. z. v znení neskorších predpisov,
* Zákona č. 71/1967 Zb. o správnom konaní v znení neskorších predpisov,
* § 5 a § 7 vyhlášky 307/2008 Z. z. o výchove a vzdelávaní žiakov s intelektovým nadaním,
* § 19 vyhlášky č. 320/2008 Z. z. o základnej škole,
* Metodického pokynu č. 22/2011 na hodnotenie žiakov základnej školy.

## Článok 2

## Dôvody pre konanie komisionálnych skúšok

 Žiak sa klasifikuje podľa výsledkov komisionálnej skúšky:

1. **ak je skúšaný v náhradnom termíne** – podľa § 57, ods. 1, písmeno b) - viac ako 30% absencia v danom predmete na konci klasifikačného obdobia; v prípade, že je absencia žiaka na vyučovaní predmetu vyššia než je 30% z jej celkového počtu hodín za dané hodnotiace obdobie a nie je možné hodnotiť žiaka zo získaného stanoveného počtu známok (predmety s hodinovou dotáciou min. dve známky, predmety s minimálne dvojhodinovou dotáciou min. tri známky; za relevantné sa považujú známky z ústnych odpovedí, písomných previerok alebo testov za tematické celky učiva, zo štvrťročných kontrolných prác)

## 2. ak žiak alebo zákonný zástupca požiada o preskúšanie žiaka – podľa § 57, ods. 1, písmeno c)

## 3. v prípade oslobodenia žiaka od povinnosti dochádzať do školy

## 4. pri plnení osobitného spôsobu školskej dochádzky

5. **ak vykonáva opravné skúšky** **-** podľa § 57 ods. 1, písmeno e

(ak bol žiak klasifikovaný stupňom nedostatočný, najviac však v dvoch predmetoch)

## 6. ak sa preskúšanie koná na podnet riaditeľa školy

O možnosti vykonať komisionálnu skúšku rozhodne riaditeľ školy.Riaditeľ školy môže povoliť prítomnosť zákonného zástupcu žiaka na jeho komisionálnom preskúšaní.

## Článok 3

## Schvaľovanie a organizácia komisionálnych skúšok

1. V prípade viac ako 30% absencie na hodinách daného predmetu, ak nie je možné žiaka dostatočne vyskúšať a klasifikovať v riadnom termíne počas prvého polroka, termín konania komisionálnych skúšok sa stanoví tak, aby mohol byť žiak klasifikovaný spravidla najneskôr do dvoch mesiacov po skončení prvého polroka. Ak nie je možné žiaka dostatočne vyskúšať a klasifikovať v riadnom termíne počas druhého polroka, termín konania komisionálnych skúšok sa stanoví tak, aby mohol byť žiak klasifikovaný spravidla v poslednom týždni augusta v dňoch určených riaditeľom školy.

Po prepočítaní a oznámení triednym učiteľom, minimálne však 1 týždeň pred záverečnou pedagogickou radou - bude žiak, resp. jeho zákonný zástupca do 5 dní od dátumu konania záverečnej pedagogickej rady v danom klasifikačnom období informovaný o termíne a čase konania komisionálnych skúšok.

1. V prípade pochybnosti o správnosti klasifikácie v danom predmete zákonný zástupca žiaka na konci 1. a 2. polroka, môže do 3 pracovných dní odo dňa získania výpisu klasifikácie prospechu a správania žiaka za 1. polrok alebo do 3 pracovných dní odo dňa vydania vysvedčenia na konci školského roka požiadať riaditeľa školy o vykonanie komisionálnej skúšky. V žiadosti uvedie konkrétny dôvod svojej nespokojnosti alebo pochybnosti, ktoré majú byť dôvodom na vykonanie komisionálnej skúšky. Ak je vyučujúcim riaditeľ školy, o preskúšanie možno požiadať príslušný orgán miestnej štátnej správy v školstve. Riaditeľ školy uskutoční preskúšanie neodkladne najneskôr do 10 dní od vydania rozhodnutia. Predmetový a triedny učiteľ, prípadne pedagogická rada, vychádzajúc z pedagogickej dokumentácie daného žiaka riaditeľovi školy žiadosť odporučia alebo neodporučia schváliť. Riaditeľ školy následne vydá rozhodnutie v danej veci. Komisionálne skúšky budú realizované v termíne od 3 do 10 dní po vydaní vysvedčenia (výpisu klasifikácie prospechu a správania žiaka) za príslušné klasifikačné obdobie.

Preskúšať žiaka nemožno, ak bol v klasifikačnom období z tohto vyučovacieho predmetu hodnotený na základe komisionálnej skúšky.

1. Žiak, ktorý vykonáva osobitný spôsob plnenia školskej dochádzky podľa § 23 písm. b) (vzdelávanie v školách mimo územia Slovenskej republiky) môže na základe žiadosti zákonného zástupcu žiaka alebo žiadosti plnoletého žiaka vykonať komisionálne skúšky. V žiadosti zákonný zástupca žiaka alebo plnoletý žiak uvedie ročníky, za ktoré sa majú komisionálne skúšky vykonať. Termín, obsah a rozsah komisionálnych skúšok určí riaditeľ školy, v ktorej sa majú komisionálne skúšky vykonať, najneskôr 15 dní pred ich konaním.

Na základe výsledkov komisionálnych skúšok vydá škola žiakovi vysvedčenie.

Zákonný zástupca žiaka alebo plnoletý žiak, ktorý nepožiadal o vykonanie komisionálnych skúšok, vykoná komisionálne skúšky po ukončení osobitného spôsobu plnenia školskej dochádzky. Podľa výsledkov komisionálnych skúšok riaditeľ školy zaradí žiaka do príslušného ročníka.

Žiak môže zo závažných dôvodov, najmä sťaženej dostupnosti ku kmeňovej škole, vykonať skúšku aj na inej škole v Slovenskej republike, a to po dohode zákonného zástupcu žiaka alebo plnoletého žiaka s riaditeľom kmeňovej školy a riaditeľom školy, v ktorej sa má skúška vykonať.

1. Žiak, ktorý má na konci druhého polroka hodnotenie nedostatočný najviac z dvoch povinných vyučovacích predmetov, môže na základe rozhodnutia riaditeľa školy vykonať z týchto predmetov opravnú skúšku. Opravnú skúšku môže vykonať aj žiak, ktorého prospech na konci prvého polroka je nedostatočný najviac z dvoch povinných vyučovacích predmetov, ktoré sa vyučujú len v prvom polroku. Termín opravných skúšok určí riaditeľ školy tak, aby sa opravné skúšky:
2. pri klasifikácii za druhý polrok vykonali najneskôr do 31. augusta. Žiakovi, ktorý zo závažných dôvodov nemôže prísť vykonať opravnú skúšku v určenom termíne, možno povoliť vykonanie opravnej skúšky najneskôr do 15. septembra
3. za predmety vyučované iba v prvom polroku vykonali najneskôr do klasifikačnej porady za druhý polrok

1. V prípade, že sa komisionálne skúšky konajú na podnet riaditeľa školy, sú vždy prerokované s poradnými orgánmi, daným žiakom, resp. jeho zákonným zástupcom a budú vykonané od 3 do 10 dní po vydaní vysvedčenia za príslušné klasifikačné obdobie.

1. Skúšobná komisia pozostáva z minimálne 3 členov, ktorými sú: skúšajúci, prísediaci a predseda (všetko pedagogickí zamestnanci školy); skúšobnú komisiu menuje riaditeľ školy.

1. Výsledok komisionálnej skúšky je žiakovi, resp. jeho zákonnému zástupcovi oznámený v deň konania skúšky.

1. Výsledok komisionálnej skúšky je konečný.

1. Súčasťou komisionálnej skúšky je táto pedagogická dokumentácia:
* žiadosť o komisionálne preskúšanie (v prípade nespokojnosti...)
* rozhodnutie riaditeľa školy
* protokol o vykonaní komisionálnej skúšky
* zloženie skúšobnej komisie
* zadanie úloh /otázok
* vypracovanie písomných úloh (žiak)
* písomná informácia vyučujúceho a triedneho učiteľa o nemožnosti hodnotiť žiaka v riadnom termíne s odôvodnením (ak je žiak skúšaný v náhradnom termíne)

10. **Ak sa žiak z mimoriadne závažných dôvodov nemôže zúčastniť na komisionálnej skúške v stanovenom termíne, je povinný žiak alebo zákonný zástupca najneskôr v deň termínu konania skúšky doručiť na školu ospravedlnenie. Ak sa tak nestane, bude žiak v danom predmete hodnotený stupňom nedostatočný.**

## Článok 4

## Záverečné ustanovenia

1. Smernica o komisionálnych skúškach žiakov je súčasťou vnútorných predpisov školy.
2. Smernica bola prerokovaná na pedagogickej rade dňa 28. augusta 2017.
3. Smernica nadobúda účinnosť 1. septembra 2017.